**Témy dizertačných prác**

**vypísané pre doktorandské štúdium**

**na akademický rok 2018/2019**

|  |
| --- |
| Študijný odbor/program: **Sociálna práca**  |

**Garantujúca katedra:** Katedra sociálnej práce PF UMB

**Garant doktorandského štúdia:** prof. PaedDr. Anna Hudecová, PhD.

**Predseda OK:** prof. PaedDr. Anna Hudecová, PhD.

**doc. PhDr. Alžbeta Brozmanová Gregorová, PhD.**

**Téma: Service learning v kontexte tretieho poslania univerzít na Slovensku (**Service-learning in context of third mission of universities in Slovakia)

**Anotácia:** Vo svete sa všeobecne uznáva rola, ktorú univerzity môžu hrať pri dosiahnutí ekonomického rastu a sociálneho rozvoja v modernej „vedomostnej spoločnosti“. V ostatných desaťročiach sa záujem univerzít posunul od pôvodného výhradného zamerania na dve hlavné úlohy – vzdelávanie a výskum – k pôsobeniu v úlohe kľúčových aktérov ekonomického a kultúrneho rozvoja a k transformácii na inštitúcie angažované v oblasti priemyslu a spoločnosti všeobecne (Etzkowitz, 2000; Vorley – Nelles, 2008). Dnešné univerzity uvažujú o svojej úlohe pre spoločnosť a vzťahoch s jej zložkami, inštitúciami a komunitami. Táto väzba medzi vysokoškolským vzdelávaním a spoločnosťou sa považuje za tretie poslanie univerzít. Tretie poslanie nie je izolovanou (alebo reziduálnou) funkciou, ale je komplementárne k prvým dvom poslaniam univerzít. Stratégia, ktorá je úspešne rozvíjaná v kontexte tretieho poslania univerzít už niekoľko desaťročí na celom svete, je stratégia service learning. Vďaka tejto stratégii univerzity plnia komplexne svoje základné poslanie a pripravujú novú generáciu odborníkov, ktorá dokáže integrovať nadobudnuté akademické kvality so spoločenskou zodpovednosťou a občianskou angažovanosťou. Cieľom dizertačnej práce je identifikovať, analyzovať a zhodnotiť prínosy a limity service learningu pre komunity a partnerov zapojených do aplikácie tejto stratégie. Dizertačná práca bude súčasťou riešenia projektov: VEGA č. 1/0671/17: Vplyv inovatívnej stratégie vzdelávania service learning na rozvoj kľúčových kompetencií a občianskej angažovanosti študentov a študentiek vysokej školy Erazmus + projekt „Service learning vo vysokoškolskom vzdelávaní – podpora tretieho poslania univerzít a občianskej angažovanosti študentov a študentiek“

**prof. PaedDr. Peter Jusko, PhD.**

**Téma: *Názov témy dizertačnej práce v slovenskom jazyku*: Interpretácia princípov inštitútu najlepšieho záujmu dieťaťa v kontexte aplikačnej praxe sociálnoprávnej ochrany detí v Slovenskej republike** (Interpretation of principles of the Institute of the best interest of the child in the context of application practice of child protection in the Slovak Republic)

**Anotácia:** Posúdenie a následné zohľadnenie najlepšieho záujmu dieťaťa predstavuje prostriedok na zabezpečenie plnohodnotného a skutočného užívania všetkých práv uznaných v Dohovore o právach dieťaťa a na holistický rozvoj dieťaťa. Cieľom dizertačnej práce je identifikovať aký vplyv majú opatrenia sociálnoprávnej ochrany detí na holistickú, fyzickú, psychickú, morálnu a duchovnú integritu dieťaťa a jeho ľudskú dôstojnosť integrované v princípoch inštitútu najlepšieho záujmu dieťaťa. Dizertačná práca bude súčasťou výskumnej časti riešenia projektu ES591556 Decisions and Justifications in Child Protection Services ( riešenie výskumného projektu v rokoch 2018 – 2022).

**doc. PhDr. Ladislav Vaska, PhD.**

***Téma:* Supervízia organizácie** (Organizational supervision)

**Anotácia:** Dizertačná práca sa bude zaoberať konceptom supervízie organizácie a skúmať možnosti a limity využívania rôznych foriem, prístupov a modelov supervízie v organizácii pôsobiacej v sociálnej sfére.

Téma dizertačnej práce bude súčasťou projektuVEGA 1/0374/18 na roky 2018-2020. „Kreovanie modelu supervízie organizácie ako špecifickej formy v systéme supervízie v sociálnej práci“.

***Téma*:**  **Možnosti a limity využitia supervízie v detských domovoch (príp. na oddeleniach SPOaSK) na Slovensku** (Possibilities and limits of supervision in children's home in Slovakia)

**Anotácia:** Dizertačná práca sa bude zaoberať možnosťami využitia vybraných prístupov a modelov (prístup zameraný na úlohy, balintovská supervízia) a skúmať prínos supervízie pre zamestnancov detských domovov (príp. oddelení SPOaSK) ) v kontexte základných foriem supervízie (individuálna a skupinová) v sociálnej práci. Téma dizertačnej práce je navrhnutá v súlade s podaným projektom VEGA 1/0374/18 na roky 2018-2020 (aktuálne je v hodnotiacom procese – navrhnutý na financovanie – kategória: A) s názvom „Kreovanie modelu supervízie organizácie ako špecifickej formy v systéme supervízie v sociálnej práci“.